Title: กฎกระทรวง ฉบับที่ 3 (พ.ศ. 2523) ออกตามความในพระราชบัญญัติการรับเด็กเป็นบุตรบุญธรรม พ.ศ. 2522

กฎกระทรวง

กฎกระทรวง
ฉบับที่ ๓ (พ.ศ. ๒๕๒๓)
ออกตามความในพระราชบัญญัติการรับเด็กเป็นบุตรบุญธรรม
พ.ศ. ๒๕๒๒[๑]

อาศัยอำนาจตามความในมาตรา ๒๐ และมาตรา ๓๙
แห่งพระราชบัญญัติการรับเด็กเป็นบุตรบุญธรรม พ.ศ. ๒๕๒๒
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑  ผู้ประสงค์จะขอรับเด็กเป็นบุตรบุญธรรม
ให้ยื่นคำขอพร้อมด้วยหนังสือแสดงความยินยอมของบุคคลผู้มีอำนาจให้ความยินยอมในการรับเด็กเป็นบุตรบุญธรรมตามแบบบธ.
๔ และแบบ บธ. ๕ ท้ายกฎกระทรวงนี้ และให้ส่งเอกสารเกี่ยวกับผู้ขอประกอบการพิจารณาดังต่อไปนี้
(๑) สำเนาทะเบียนบ้าน
(๒) สำเนาทะเบียนสมรส
(๓)
ใบรับรองแพทย์ซึ่งแสดงว่ามีร่างกายและจิตใจสมบูรณ์
(๔) รูปถ่ายของผู้ขอและคู่สมรส ขนาด ๔.๕x๖
เซนติเมตร คนละสองรูป

ข้อ ๒ 
การยื่นคำขอตามข้อ ๑ ให้ผู้มีภูมิลำเนาในกรุงเทพมหานครยื่น ณ ศูนย์อำนวยการรับเด็กเป็นบุตรบุญธรรม
ส่วนผู้มีภูมิลำเนาในจังหวัดอื่นให้ยื่น ณ ที่ว่าการอำเภอ ที่ว่าการกิ่งอำเภอหรือที่ทำการประชาสงเคราะห์จังหวัด

ข้อ ๓ 
ผู้ขอจะยื่นคำขอรับเด็กเป็นบุตรบุญธรรมได้ครั้งละหนึ่งคน เว้นแต่เป็นญาติกับเด็กนั้น
เด็กนั้นเป็นฝาแฝด หรือเด็กนั้นเป็นบุตรของคู่สมรสอีกฝ่ายหนึ่ง

ข้อ ๔  เมื่อได้รับคำขอตามข้อ
๒ แล้ว ให้พนักงานเจ้าหน้าที่สอบคุณสมบัติ และข้อเท็จจริงเกี่ยวกับสภาพความเป็นอยู่และความเหมาะสมของผู้ขอรับเด็กเป็นบุตรบุญธรรม
บุคคลผู้มีอำนาจให้ความยินยอมในการรับเด็กเป็นบุตรบุญธรรม และเด็กที่จะเป็นบุตรบุญธรรมแล้วเสนอต่ออธิบดีหรือผู้ว่าราชการจังหวัด
แล้วแต่กรณี เพื่อมีคำสั่งว่าจะให้ผู้ขอนำเด็กไปทดลองเลี้ยงดูหรือไม่

ข้อ ๕ 
ในกรณีเด็กที่จะเป็นบุตรบุญธรรมเป็นเด็กกำพร้า ไร้ที่พึ่ง ถูกทอดทิ้ง และอยู่ในความอุปการะเลี้ยงดูของบุคคลหรือของทางราชการ
สถานพยาบาล หรือสถาบันซึ่งได้รับอนุญาตให้จัดตั้งขึ้นเพื่อรับเลี้ยงดูเด็ก
หรือบิดามารดาได้ทำหนังสือมอบให้บุคคล สถานพยาบาล หรือสถาบันดังกล่าว
ให้พนักงานเจ้าหน้าที่เสนอต่ออธิบดี เพื่อมีคำสั่งตามข้อ ๔ ไม่ว่าจะยื่นคำขอรับเด็กเป็นบุตรบุญธรรม
ณ ท้องที่ใด

ให้ไว้ ณ วันที่ ๑๔ มกราคม พ.ศ. ๒๕๒๓
พลเอก เล็ก  แนวมาลี
รัฐมนตรีว่าการกระทรวงมหาดไทย

[เอกสารแนบท้าย]

๑. คำขอรับเด็กเป็นบุตรบุญธรรม (บธ. ๔)
๒.
หนังสือแสดงความยินยอมของผู้มีอำนาจให้ความยินยอม (บธ. ๕)

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๐
แห่งพระราชบัญญัติการรับเด็กเป็นบุตรบุญธรรม พ.ศ. ๒๕๒๒ บัญญัติว่า
ผู้ใดประสงค์จะขอรับเด็กเป็นบุตรบุญธรรม ให้ยื่นคำขอพร้อมทั้งหนังสือแสดงความยินยอมของบุคคลผู้มีอำนาจให้ความยินยอมในการรับเด็กเป็นบุตรบุญธรรมตามกฎหมาย  ทั้งนี้ ตามหลักเกณฑ์
วิธีการและเงื่อนไขที่กำหนดในกฎกระทรวง 
จึงจำเป็นต้องออกกฎกระทรวงนี้

พัชรี/ผู้จัดทำ
๒๒ ตุลาคม ๒๕๕๓
กวินทราดา/ตรวจ

[๑] ราชกิจจานุเบกษา
เล่ม ๙๗/ ตอนที่ ๘/ฉบับพิเศษ หน้า ๑๑/๑๘ มกราคม ๒๕๒๓